Haassiekte breek uit in Karoo’n Wilde konyn. (Foto: Gary Bendig / Unsplash) Die departement van landbou, grondhervorming en landelike ontwikkeling het Donderdag gesê daar is ŉ uitbreking van hemorragiese haassiekte (“rabbit hemorrhagic disease”) in sekere Karoogebiede in die Wes- en Noord-Kaap. Dit is die eerste keer dat dié siekte in Suid-Afrika aangemeld is. Die departement het verskeie klagtes van vrektes onder wilde konyne en hase in die Karoo-gebiede in dié provinsies ontvang, waarna ondersoeke deur staats- en private veeartse en die departement van bosbou, visserye en omgewings onderneem is. “Nadoodse ondersoeke en toetsmonsters bevestig die oorsaak van die vrektes. Diagnostiese toeste is by die Onderstepoort-veeartsenynavorsingslaboratorium gedoen, wat hemorragiese haassiekte aandui,” het Reggie Ngcobo, woordvoerder van die departement, gesê. Dié siekte word veroorsaak deur ŉ virus (calicivirus) en lei tot ŉ groot aantal vrektes by hase én ander diere weens skielike bloeding in verskeie organe soos die lewer, niere en milt. Dit is nog onduidelik hoe die siekte die land ingekom het, aangesien die invoer van hase verbied word. “Ondersoeke is tans aan die gang om te bepaal of onwettige invoer dalk die bron kan wees. Beheer van die siekte onder konyne en hase berus gewoonlik op inenting, maar die entstof is nie in Suid-Afrika beskikbaar nie. “Dit verhoog die belang van biosekuriteitsmaatreëls met betrekking tot konyne en hase, of enige plek waar konyne en hase aangehou word. Konyn- en haaseienaars word versoek om hul diere veilig te hou, en moet ook kontak met ander hase en konyne voorkom – direk of indirek.” Ngcobo sê dit is egter moeilik om biosekuriteitsmaatreëls vir wilde diere in te stel. “Die voorkoms van hemorragiese haassiekte in die Karoo is dus ŉ bron van groot kommer, aangesien ons inheemse Red Rock-konyn, die bedreigde oewerkonyn en ander haasspesies hoogs vatbaar is vir hierdie siekte. “Karkasse van besmette konyne kan ŉ groot bron van verspreiding wees, aangesien die virus bestand blyk te wees teen strawwe omgewingstoestande.” Lede van die publiek word aangemoedig om enige siek of dooie konyne en hase aan te meld of na die naaste staatsveearts vir ondersoek te neem.